b'\n_START_ARTICLE_\nCyklotron\n_START_PARAGRAPH_\nEn cyklotron er en type partikelaccelerator som bliver brugt til at accelerere ladede partikler, bl.a. for at kunne isolere et grundstof i forskellige isotoper. Cyklotroner har v\xc3\xa6ret brugt ved opdagelsen og renfremstillingen af flere transuraner. Den blev opfundet i 1929 af Ernest Lawrence p\xc3\xa5 Berkeley-universitetet i California, USA. Lawrence modtog Nobelprisen i fysik i 1939 for opfindelsen og de udf\xc3\xb8rte eksperimenter._NEWLINE_Cyklotroner har traditionelt v\xc3\xa6ret brugt til at producere energirige partikelstr\xc3\xb8mme til brug i kernefysikken._NEWLINE_Cyklotroner bruges i dag ogs\xc3\xa5 til at fremstille radioaktive isotoper, der bruges p\xc3\xa5 sygehusene til positronemissionstomografi, ogs\xc3\xa5 kendt som PET-skanning._NEWLINE_Verdens st\xc3\xb8rste cyklotron er den 17,1 meter store multimagnet-accelerator TRIUMF p\xc3\xa5 University of British Columbia i Vancouver i Canada, der kan producere 500\xc2\xa0MeV protoner.\n_START_SECTION_\nVirkem\xc3\xa5de\n_START_PARAGRAPH_\nEn cyklotron best\xc3\xa5r af et vakuum-kammer med to D-formede elektroder, hvori ladede partikler bliver accelereret af en h\xc3\xb8jfrekvent vekselsp\xc3\xa6nding. Et tv\xc3\xa6rg\xc3\xa5ende magnetfelt holder partiklerne i en spiralbane, idet partiklerne bev\xc3\xa6ger sig l\xc3\xa6ngere og l\xc3\xa6ngere ud, jo mere fart, de f\xc3\xa5r p\xc3\xa5. Accelerationen sker hver gang en partikel bev\xc3\xa6ger sig fra en elektrode til den anden. En cyklotron kan kun accelerere ladede partikler, s\xc3\xa5som protoner, deuteroner, alfapartikler og ioner. Hvis ioner af et bestemt grundstof, f.eks. uran, accelereres i en cyklotron, vil de forskellige isotoper p\xc3\xa5 grund af deres afvigende v\xc3\xa6gt bev\xc3\xa6ge sig i forskellige baner og aflejres i adskilte pletter. S\xc3\xa5ledes adskilte man U-235, der skulle bruges til den f\xc3\xb8rste uran-atombombe fra U-238.'